Врз основа на член 250, 253 и 256 став (1) точка 1) од Законот за здравствената заштита („Службен весник на Република Македонија“ бр. 43/2012, 145/2012, 87/2013, 164/2013, 39/2014, 43/2014, 132/2014, 188/2014, 10/2015, 61/2015, 154/2015, 192/2015, 17/2016 и 37/2016), Собранието на Лекарската Комора на Република Северна Македонија, на ден --.-- година, го донесе следниот

С Т А Т У Т

НА ЛЕКАРСКА КОМОРА

НА РЕПУБЛИКА СЕВЕРНА МАКЕДОНИЈА

(НАЦРТ-ПРЕЧИСТЕН ТЕКСТ)

1. ОПШТИ ОДРЕДБИ

Член 1

Со овој Статут се уредува: називот и седиштето на Лекарската комора на Република Северна Македонија (во натамошниот текст: Комора), целите и задачите на Комората, правата, обврските и одговорностите на членовите на Комората, членувањето, организирањето, дејноста, органите, одборите, комисиите и Стручната служба на Комората, организацијата, финансирањето и соработката со другите комори, органи и организации, јавноста во работењето на Комората, актите на Комората и други прашања значајни за работењето на докторите на медицина, лекарската дејност и професија.

Член 2

Комората е самостојна и независна професионална организација на сите доктори на медицина на територија на Република Северна Македонија.

Член 3

(1) Комората има својство на правно лице со права, обврски и одговорности во согласност со Законот за здравствена заштита, други закони и овој Статут.

(2) Комората врши јавни овластувања во согласност со Законот за здравствена заштита.

(3) Комората дејствува на целата територија на Република Северна Македонија и ги застапува интересите на сите доктори на медицина кои се членови на Лекарската комора на Република Северна Македонија.

(4) Работата на Комората и нејзините органи е јавна.

Член 4

(1) Во правниот промет со трети лица Комората настапува самостојно во свое име, за своја сметка и со свои средства.

(2) Комората ја претставува и застапува во правниот промет Претседателот на Комората.

(3) Во случај на отсуство на Претседателот на Комората, во рамките на неговите овластувања, Комората во правниот промет ја застапува и претставува заменик на Претседателот на Комората.

2. НАЗИВ И СЕДИШТЕ НА КОМОРАТА

Член 5

(1) Називот на Комората е: ЛЕКАРСКА КОМОРА НА РЕПУБЛИКА СЕВЕРНА МАКЕДОНИЈА.

(2) Скратениот назив на Комората е: ЛКРСМ.

(3) Името на Комората на албански јазик е: Oda e mjekëve е Republikës së Maqedonisë së Veriut, односно скратен назив: OMRMV

(4) Името на Комората на англиски јазик е: Doctor’s Chamber of the Republic of North Macedonia.

(5) Седиштето на Комората е во Скопје на Бул.Партизански одреди број 3, Центар, Скопје.

(6) На објектот во кој е сместена Комората се истакнува натпис со името и знакот на Комората.

Член 6

1. Комората има штембил и печат.

(2) Печатот на Комората има тркалезна форма, со пречник од 5 см, на чија внатрешна страна полукружно е напишано: „ЛЕКАРСКА КОМОРА НА РЕПУБЛИКА СЕВЕРНА МАКЕДОНИЈА Скопје ODA E MJEKËVE Е REPUBLIKËS SË MAQEDONISË SË VERIUT Shkup“. Во средината на печатот се наоѓа знакот на Комората.

(3) Штембилот на Комората има правоаголна форма во која хоризонтално е испишано името на Комората на македонски и албански јазик и седиштето на Комората, потоа има линија со празен простор за впишување на број и датум на деловодниот протокол.

(4) Комората има знак (лого) чијашто форма, изглед и дизајн ја утврдува Собранието со посебна одлука.

(5) Службената интернет страна на Комората гласи: www.lkm.org.mk.

(6) Гласило на Комората излегува под називот: „VOX MEDICI“, чија форма и содржина се уредува со подзаконски акт.

3. ЦЕЛИ И ЗАДАЧИ НА КОМОРАТА

Член 7

Комората е основана со цел:

1. заштита и унапредување на стручноста, етичките должности и правата на доктори на медицина;
2. подобрување на квалитетот на здравствената заштита и заштитата на интересите на лекарската професија;
3. следење на односот на докторите на медицина кон општеството и граѓаните;
4. заштита на правата и професионалните интереси на докторите на медицина кои се нејзини членови, грижа за достоинството, угледот, интегритетот и унапредувањето на севкупната лекарска струка и професија и нејзиното правилно и чесно вршење;
5. обезбедување на организиран настап на докторите на медицина пред државните органи, Фондот за здравствено осигурување на Република Северна Македонија и здравствените установи;
6. унапредувањето на севкупната лекарска струка и професија за нејзино правилно и чесно вршење;
7. давање предлози и сугестии за организирање на здравствена заштита на сите нивоа и пред институциите на системот, а сé во интерес на граѓаните и на докторите на медицина на територијата на Република Северна Македонија.

Член 8

Комората ги врши следните задачи:

1. се грижи, го следи и надгледува спроведувањето на правилата на медицинската етика и деонтологија и презема мерки во случај на нивно прекршување;
2. се грижи за одбрана на честа и независноста на лекарската професија;
3. издава, продолжува, одзема и обновува лиценци на доктори на медицина и води регистар на издадени, продолжени, одземени и обновени лиценци за работа;
4. ја утврдува висината на трошоците за издавање, продолжување и обновување на лиценцата за работа;
5. врши надзор над стручната работа на здравствените установи и другите установи кои вршат здравствена дејност и на здравствените работници и соработници;
6. донесува Кодекс на медицинска етика и деонтологија;
7. донесува општи акти за кои е овластена со Законот за здравствена заштита и други закони;
8. го организира и спроведува стручниот испит на докторите на медицина, ja утврдува програмата за дополнителна обука и ги организира и спроведува проверките на стручните знаења и способности на докторите на медицина;
9. го координира и акредитира континуираното стручно усовршување и унапредување на стручноста на своите членови поради нивен континуиран професионален развој;
10. покренува и дава иницијативи за донесување и изградување на мислења и дава предлози по однос на закони, прописи, стратегии и други мерки од областа на здравствената заштита;
11. учествува во процесот на договарање со Фондот за здравствено осигурување за утврдување на вредноста на трудот на докторите на медицина;
12. соработува со надлежни органи и институции при утврдувањето на стручни ставови во вршењето на докторската дејност;
13. иницира и презема постапки во случај на неовластено и противзаконско вршење на докторска дејност;
14. соработува со другите комори, институции, релевантни лекарски друштва и здруженија и други здруженија и асоцијации за работи од заеднички интерес, на територијата на Република Северна Македонија и надвор од неа;
15. врз основа на актуелната состојба на регистрирани доктори на медицина, нивното работно место и години стаж, врши проектирање (мапирање) за бројот на активните доктори на медицина во сите области од здравствена дејност по региони;
16. дава мислење и предлог до Министерството за образование и до медицинските факултети за бројот на запишани студенти по медицина и по однос на уписната политика;
17. предлага и дава мислења по однос на бројот и видовите на специјализациите на доктори на медицина;
18. дава предлози и мислење до Министерството за здравство за мрежата на здравствени установи каде се врши докторска дејност;
19. издава периодично информативно-стручно списание;
20. соработува со државните органи поради остварување на целите и задачите на Комората;
21. врши и други задачи согласно законите, прописите, Кодексот на медицинската етика и деонтологија и овој Статут.

4. ПРАВА И ОБВРСКИ НА ЧЛЕНОВИТЕ НА КОМОРАТА

Член 9

(1) Членувањето во Комората е право, обврска и чест за сите доктори на медицина во Република Северна Македонија, вклучително и странски државјани.

(2) Членувањето во Комората е право и обврска на сите доктори на медицина кои вршат здравствена дејност, вклучително и странски државјани.

(3) Во остварувањето на целите и задачите на Комората, членовите на Комората ги остваруваат своите права, обврски и одговорности на начин утврден со закон и со овој Статут

(4) Во остварувањето на правата и обврските, сите членови на Комората се рамноправни.

Член 10

(1) Во Комората може да членува и доктор на медицина кој вршел здравствена дејност на територијата на Република Северна Македонија, невработен доктор на медицина, доктор на медицина кој е вработен надвор од здравствениот систем и доктор на медицина - странски државјанин кој престојува и привремено врши здравствена дејност во Република Северна Македонија и има лиценца издадена од Комората.

(2) Во Комората како почесен член може да членува научник, професор или друг граѓанин вклучувајќи и странски државјанин кој има дадено голем придонес во развојот на едукативна дејност, во апликативна дејност или во научната работа на полето на медицината, или кој особено се истакнал во своето професионално искуство или пак на друг начин го има дадено својот придонес во работата на Комората.

(3) Почесните членови на Комората ги избира Собранието на Комората на предлог на Извршниот одбор.

Член 11

Членовите на Комората ги имаат следните права и обврски:

1. правото да ги бираат органите и телата на Комората и правото да бидат избрани;
2. правото на советодавно-правна помош за прашања од професионална природа;
3. право на стручно-медицински совети и поддршка;
4. правото да ги користат бенефициите што ги договорила Комората со други правни и физички лица;
5. право на парична помош на член на Комората во согласност со актите на Комората;
6. право на бесплатен примерок на гласилото на Комората;
7. обврска за почитување и придржување кон сите прописи донесени од органите на Комората, особено кон Кодексот за медицинска етика и деонтологија и овој Статут;
8. обврска за почитување на актите донесени од органите на Комората;
9. обрска да ја известат Комората за сите промени во вработувањето, образованието, професионалниот, научниот и образовниот напредок, како и промените на личните податоци во согласност со актите на Комората;
10. обврска да соработуваат и учествуваат во стручен надзор во согласност со актите на Комората;
11. обврска редовно да плаќаат членарина и сите други финансиски обврски што произлегуваат од членството во Комората;
12. други обврски што произлегуваат од овој Статут и актите на Комората.

Член 12

(1) Членството во Комората престанува во случај на:

1) трајно одземање на лиценцата;

2) времено одземање на лиценцата;

3) барање на член на Комората;

4) неоправдано неплаќање на членарина до 31.03. во тековната година за претходната календарска година;

5) смрт на членот на Комората.

(2) Со престанок на членувањето, на членот му престануваат и сите права, должности и активности во Комората.

(3) Престанокот на членството во Комората по став (1) точка 1, 2 и 3 од овој член, не го ослободува членот на Комората од обврската за плаќање на членарината и другите финансиски обврски кои ги има кон Комората.

5. ОРГАНИ НА КОМОРАТА

Член 13

(1) Органи на Комората се:

1) Собрание;

2) Извршен одбор;

3) Надзорен одбор;

4) Претседател на Комората;

5) Заменик Претседател на Комората;

6) Потпретседатели на Комората;

7) Суд на честа;

8) Дисциплински Обвинител и негови заменици и

9) Бранители на Комората.

Член 13-а

(1) Органите на Комората во рамките на својот делокруг на работа донесуваат правилници, одлуки, решенија, заклучоци, декларации, препораки, предлози, заземаат ставови и мислења во согласност со законите, Статутот и другите акти на Комората.

(2) Органите на Комората работат и одлучуваат на седници на начин утврден со овој Статут.

(3) Седницата на органите на Комората се одржуваат со физичко присуство на членовите на органот или по електронски пат со користење на електронска пошта или достапни дигитални платформи кои подржуваат двонасочно видео и аудио комуникација.

(4) Извршниот одбор на Комората одлучува за начинот на одржување на седниците на органите на Комората и донесува упатство со кое поблиску се регулира одржувањето на седниците преку електронска пошта и дигитални платформи.

Член 14

(1) Постапката за избор, именување и престанување на мандатот на членовите на органите на Комората, се уредени со Закон, овој Статут и акти на Комората.

(2) При изборот на членови на органите на Комората треба да се имаат предвид личните квалитети на поединецот, соодветната застапеност на сите професионални профили, регионалната, половата и етничката застапеност на членовите на Комората, при што се применува принципот на соодветна и правична застапеност на сите заедници во Република Северна Македонија.

Член 15

(1) Мандатот на органите на Комората трае 4 (четири) години, со можност за повторен избор, освен за членовите на Извршниот и Надзорниот одбор кои се избираат за период од најмногу 4 (четири) години и кои може да бидат повторно избрани најмногу уште еднаш, и почнува да тече од конститутивната седница на Собранието.

(2) Мандатот на членовите во органите на Комората престанува:

1. со истекот на мандатот;
2. со поднесување на оставка;
3. со престанување на членството во општинскиот Одбор од кое е делегиран;
4. со отповикување од страна на општинскиот Одбор од каде е делегиран;
5. ако биде отповикан според условите утврдени во член 12 од овој Статут;
6. ако со правосилна судска одлука е осуден на казна затвор во траење подолго од 6 (шест) месеци при вршење на професионалната дејност;
7. ако од Судот на честа му биде изречена мерка согласно член 34 став (2) точка 4 од овој Статут и
8. во други случаи предвидени со закон и овој Статут.

(3) Во случај на вонредна состојба, воена состојба, виша сила и други состојби или настани кои го попрелуваат редовното работење на Комората, мандатот на органите на Комората може да биде продолжен за уште 6 (шест) месеци еднаш или повеќе пати во зависност од траењето на причината за продолжувањето.

(4) Одлуката за продолжување на мандатот на органите на Комората ја донесува Извршниот одбор на Комората со мнозинство гласови.

5.1. Собрание на Комората

Член 16

(1) Собранието на Комората (во натамошниот текст: Собрание) е највисок орган на управување и одлучување на Комората.

(2) Собранието го избираат членовите на Комората на непосредни, слободни и тајни избори.

(3) Собранието го сочинуваат делегати (претставници) на членовите на Комората организирани во Одбори на Комората, по принцип од секој Одбор на Комората се избира по еден член во Собранието, кој е претседател на општинскиот Одбор. Во Одборите во кои има над 150 (стопеесет) членови, се избира втор делегат, а во Одбори во кои има над 250 (двестапеесет) членови, се избира трет делегат во Собранието на Комората, при што се води сметка за соодветна и правична застапеност на припадниците на заедниците кои бројат 20% од вкупниот број на населението на РСМ.

(4) Собранието е составено од најмногу 79 (седумдесет и девет) делегати, не вклучувајќи ги Претседателот на Комората, неговиот заменик и тројцата Потпретседатели, кои се делегати по функција, со право на глас.

(5) Делегатите на Собранието се избираат од редот на членовите на Комората организирани во Одбори на Комората.

(6) Изборите за делегати во Собранието ги распишува Претседателот на Комората најдоцна 60 (шеесет) дена пред истекот на мандатот на Собранието.

(7) Изборите ги подготвува и спроведува Централната изборна комисија на Лекарската Комора на Република Северна Македонија.

Член 17

Собранието ги врши следните работи:

1. донесува Статут на Комората и врши измени и дополнувања на истиот;
2. донесува и усвојува годишна програма за работа на Комората, финансиски план и извештаи за нивно спроведување;
3. одлучува за висината на членарината;
4. одлучува за именување и разрешување на органите на Комората;
5. избира и разрешува претседател на Собранието и Потпретседатели на Собранието;
6. формира постојани комисии и избира и ги разрешува нивни претседатели и членови на предлог на Претседателот на Комората;
7. донесува Деловник за работа на Собранието;
8. донесува Кодекс на медицинска етика и деонтологија;
9. донесува Правилник за избори и отповикување на членови на органите на Комората;
10. ја усвојува завршната сметка со финансиски извештај, ревидиран од независна и овластена ревизорска куќа;
11. разгледува и донесува одлуки, заклучоци, декларации, препораки, утврдува ставови и дава мислење во врска со прашањата значајни за работата на Комората;
12. одобрува правни акти и правни дела на Претседателот на Комората и правни акти на Извршниот одбор, чија вредност надминува 10.001,00 евра (десет илјади и едно евра) во денарска противвредност;
13. одлучува за предвремено распуштање на Собранието;
14. одлучува за продолжување на мандатот на членовите на органите на Комората за уште 6 (шест) месеци во случај на вонредна состојба и
15. врши други работи утврдени со закони и со други акти на Комората.

Член 18

(1) Собранието на Комората работи на седници со физичко присуство.

(2) Седниците на Собранието на Комората може да се одржуват и по електронски пат со користење на електронска пошта или достапни дигитални платформи кои подржуваат двонасочно видео и аудио комуникација, освен при именување и разрешување на органи на Комората и при избор и разрешување на Претседател на Собранието и Потпретседатели на Собранието на Комората.

(3) Собранието може да работи ако на седницата присуствуваат повеќе од половината од вкупниот број делегати.

(4) Собранието одлучува полноважно со мнозинството на гласови од присутниот број делегати, а притоа ако гласале 1/3 од вкупниот број делегати на Собранието.

(5) Одлучувањето во Собранието се врши со јавно гласање, освен ако Собранието не одлучи тоа да биде тајно.

(6) Седниците на Собранието се изборно-конститутивни, редовни и вонредни.

(7) Седница на Собранието се свикува по потреба, а најмалку еднаш годишно.

(8) Седниците на Собранието ги свикува и со нив раководи Претседателот на Собранието.

5.1.1. Претседател на Собрание

Член 19

(1) Собранието има Претседател.

(2) Претседател на Собранието се избира на конститутивно–изборна седница на Собранието од редот на избраните делегати на Собранието, на предлог на најмалку 1/3 (една третина) делегати на Собранието, со мнозинство гласови од вкупниот број присутни делегати во Собранието, со јавно гласање.

(3) Предлог за разрешување на Претседател на Собранието може да поднесе најмалку 1/3 (една третина) делегати на Собранието, или најмалку 3 (три) Одбори на Комората, со јавно гласање.

(4) Претседателот на Собранието може да биде разрешен со 2/3 (двотретинско) мнозинство гласови од вкупниот број присутни делегати во Собранието, со јавно гласање.

(5) Собранието на првата, конститутивно–изборна седница избира двајца потпретседатели на Собранието од редот на избраните делегати во Собранието, на предлог на Претседателот на Собранието, со мнозинство гласови од вкупниот број присутни делегати во Собранието, со јавно гласање.

(6) Потпретседателот на Собранието може да биде разрешен на предлог на Претседателот на Собранието или на предлог од најмалку 1/3 (една третина) делегати на Собранието, со мнозинство гласови од вкупниот број присутни делегати во Собранието, со јавно гласање.

(7) Претседателот на Собранието одредува кој од двајцата потпретседатели ќе го замени и кој ќе свика и раководи со седницата на Собранието во случај на негова спреченост, во спротивно со седницата ќе раководи најстариот делегат на Собранието.

Член 20

Претседателот на Собранието:

1. свикува и раководи со седниците на Собранието;
2. учествува во подготовката на материјалите за седницата;
3. се грижи за спроведување на одлуките и заклучоците од Собранието;
4. учествува во работата на Извршниот одбор;
5. соработува со претседателите на собраниските комисии и тела;
6. врши други работи согласно со законот, Статуот и другите акти на Комората.

Член 21

*Се брише.*

Член 22

Собранието на Комората има Деловник за работа, со кој поблиску се уредуваат начинот на свикување на седниците на Собранието, работата, гласањето, одлучувањето, водење на записник на седниците на Собранието и други прашања од интерес на Собранието.

5.2. Извршен одбор на Комората

Член 23

Извршниот одбор за својата работа е одговорен пред Собранието и ги врши следните работи:

1) предлага на Собранието донесување на програма за работа на Комората и финансиски план на Комората;

2) разгледува и донесува предлози на материјалите за седниците на Собранието на Комората;

3) ја спроведува програмата за работа и финансискиот план и другите одлуки на Собранието и поднесува извештај за својата работа до Собранието;

4) разгледува предлози на членовите за дејствување на Комората;

5) формира повремени работни тела (комисии, работни групи и слично) и избира и разрешува нивни претседатели и членови, расправа за нивните предлог-план активности и извештаи;

6) донесува годишен план за стручен надзор над работата на здравствените установи и здравствените работници;

7) одобрува правни акти и правни дела на Претседателот на Комората чија вредност надминува 5.001,00 евро (пет илјади и едно евро), но не надминува 20.000,00 евра (дваесет илјади евра) во денарска противвредност;

8) поднесува финансиски извештај и завршна сметка до Собранието;

9) одлучува за висината на надоместоците за услугите што ги врши Комората;

10) одлучува за висината на надоместоците за услугите кои ги вршат лицата кои не се вработени во Комората и за висината на платите на вработените по претходен предлог од Претседателот на Комората;

11) на предлог од Претседателот на Комората избира главен и одговорен уредник и редакциски одбор на информаторот на Комората,

12) донесува Деловник за работа на Извршниот одбор;

13) донесува Правилник за работата на Судот на честа;

14) донесува одлуки како второстепен орган, освен за работите што се во надлежност на Собранието на Комората и Судот на честа;

15) врши надзор над работата на стручната служба, решава за засновување и престанување на работниот однос на работниците во стручната служба и решава по приговори и решенија од работниот однос донесени во прв степен;

16) доставува предлог до Собранието за измени и дополнувања на Статутот;

17) врши други работи од неговиот делокруг утврдени со Статут или со други акти на Комората.

Член 24

(1) Извршниот одбор е извршен орган на Комората и работи согласно законот, Статутот и други акти на Комората.

(2) Извршниот Одбор е составен од 15 (петнаесет) члена од кои 9 (девет) члена ги избира Собранието од редот на делегатите на Собранието, на предлог на Претседателот на Комората, со мнозинство гласови од вкупниот број присутни делегати на Собранието.

(3) Претседателот на Комората, заменик Претседателот на Комората, Претседателот на Собранието и тројцата потпретседатели на Комората, по функција се членови на Извршниот Одбор, со право на глас.

(4) Член на Извршниот Одбор може да биде разрешен на барање на Претседателот на Комората, со мнозинство гласови од вкупниот број присутни делегати на Собранието, со јавно гласање.

Член 25

1. Извршниот одбор работи на седници.

(2) Седниците на Извршниот одбор ги свикува и со нив раководи Претседателот на Комората.

(3) Претседателот на Комората е должен да свика седница ~~и~~ по барање на една половина од вкупниот број членови на Извршниот одбор.

(4) Начинот на работата на Извршниот одбор се уредува со Деловник за работа.

5.3. Надзорен одбор

Член 26

Надзорниот одбор е независен орган на Комората кој врши надзор над:

1) користењето на средствата на Комората, материјалното и финансиското работење на Комората и на Солидарниот фонд;

2) остварувањето на правата и извршувањето на обврските на членовите на Комората;

3) благајничкото работење на Комората;

4) книгите и актите кои се однесуваат на материјалната добивка, на имотот на Комората;

5) користењето на средствата за работа на стручната служба на Комората;

6) врши и други работи определени со овој Статут или што ќе му ги довери Собранието или Извршниот одбор на Комората.

Член 27

(1) Надзорниот одбор има 5 (пет) члена кои се избираат од членовите на Комората, со мнозинство гласови од вкупниот број присутни делегати во Собранието на Комората.

(2) Член на Надзорен одбор може да биде разрешен на предлог од најмалку 1/3 (една третина) делегати на Собранието или на предлог на Претседателот на Комората, со мнозинство гласови од вкупниот број присутни делегати во Собранието, со јавно гласање.

(3) Надзорниот одбор е одговорен за својата работа пред Собранието и му поднесува извештај по потреба, а најмалку еднаш годишно.

(4) Начинот на работата на Надзорниот одбор се утврдува со Деловник за работа.

5.4. Претседател, заменик Претседател и Потпретседатели на Комората

Член 28

(1) Претседателот на Комората ги врши следниве работи:

1) ја претставува и застапува Комората и раководи со нејзината работа согласно овој Статут и законите;

2) ги потпишува сите одлуки и акти на Комората;

3) ги потпишува сите документи од материјално и финансиско работење на Комората заедно со заменикот на Претседателот на Комората;

4) ги свикува и раководи со седниците на Извршниот одбор и се грижи за спроведување и извршување на одлуките донесени од Извршниот одбор и од Собранието;

5) поднесува писмен извештај пред Собранието за својата работа;

6) се грижи за остварување на соработка со другите комори, здруженија, институции, органи и организации од областа на здравството;

7) донесува правни акти и склучува правни дела, чија вредност не надминува 5.000,00 (пет илјади) евра во денарска противвредност и останати правни дела и правни акти чија вредност надминува 5.000,00 (пет илјади) евра во денарска противвредност согласно одредбите на член 18 став (1) точка 12) и член 22 став (1) точка 7);

8) му предлага на Собранието избор и разрешување на членови на Извршниот одбор;

9) му предлага на Собранието избор и разрешување на Претседател на Судот на честа, членови на Судот на честа, Обвинител на Комората, негови заменици и Бранители на Комората;

10) му предлага на Собранието избор и разрешување на Претседатели на постојаните комисии и членови на постојаните комисии;

11) именува и разрешува Секретар на Комората;

12) му предлага на Собранието тројца Потпретседатели на Комората, запазувајќи го принципот на присуство на трите сегменти за примарно, секундарно и терциерно ниво;

13) му предлага на Извршниот одбор кандидати за избор и разрешување на главен и одговорен уредник и уредувачки одбор на информаторот на Комората;

14) ја организира и управува со работата на стручната служба на Комората и

15) врши и други работи утврдени со овој Статутот или со други акти на Комората.

(2) Претседателот на Комората има право да за определен акт за кој смета дека Собранието или Извршниот Одбор го донеле спротивно на Уставот на Р.С.Македонија, законите или овој Статут, без разлика со какво мнозинство е донесен, истиот да го стопира од стапување на сила и да достави свое издвоено писмено мислење.

(3) Доколку Извршниот Одбор на наредна седница повторно го донесе актот од став (2) на овој член, Претседателот на Комората има право да бара за истиот да се произнесе Собранието на Комората.

(4) Собранието на првата наредна седница повторно го разгледува актот од став (2) и доколку го усвои со мнозинство гласови од вкупниот број делегати, Претседателот на Комората ќе го потпише актот но има право да превземе законски мерки за понатамошно преиспитување на актот.

(5) Доколку Собранието не го потврди актот од став (3) на овој член, се смета како актот да не бил донесен.

Член 29

(1) Претседателот на Комората го избира Собранието на Комората од редот на членовите на Комората.

(2) За Претседател на Комората може да се избере само лице кое е здравствен работник вработен во здравствена установа.

(3) Овластени предлагачи на кандидат за Претседател на Комората може да бидат:

1) најмалку 3 (три) одбори и

2) најмалку 1/3 (една третина) делегати на новиот собраниски состав после верификација на нивните мандати.

Член 30

(1) Предложениот кандидат за Претседател предлага заменик на Претседателот на Комората од редот на членовите на Комората.

(2) При предлагање на заменик на Претседателот на Комората се води сметка за соодветна и правична застапеност на припадниците на заедниците во РСМ кои бројат 20% од население на РСМ, освен во случај кога Претседателот е припадник на заедниците кои бројат 20% од населението на РСМ.

(3) Претседателот и заменик на Претседателот на Комората се избираат заедно со тајно гласање, освен во случај да Собранието одлучи гласањето да биде јавно, со мнозинство гласови од вкупниот број присутни делегати во Собранието.

Член 31

(1) Заменик на Претседателот на Комората го заменува Претседателот на Комората за време на негово отсуство.

(2) Претседателот, одредени права, надлежности и одговорности пренесува на заменикот на Претседателот и бара одговорност за извршување на правата и обврските.

(3) Заменикот на Претседателот ги потпишува сите одлуки и акти од материјално и финансиско работење на Комората заедно со Претседателот на Комората.

(4) Во случај на спреченост или отсуство на Претседателот и на заменикот на Претседателот, Претседателот го заменува еден од тројцата Потпретседатели, овластен од Претседателот на Комората.

Член 32

(1) Предлог за разрешување на Претседателот и заменик на Претседателот на Комората, до Собранието, може да поднесат најмалку 1/3 (една третина) делегати на Собранието или најмалку 3 (три) Одбори на Комората.

(2) Претседателот и заменикот на Претседателот на Комората може да бидат отповикани со 2/3 (двотретинско) мнозинство гласови од вкупниот број делегати во Собранието, со тајно гласање.

(3) Постапката за избор и разрешување на Претседател и заменик на Претседателот на Комората подетално се разработува со Правилник и со Деловникот за работа на Собранието.

Член 33

1. Комората има тројца Потпретседатели.

(2) Потпретседателите на Комората ги избира Собранието од редот на избраните делегати во Собранието на предлог на Претседателот на Комората, со јавно гласање.

(3) Потпретседателите на Комората можат да бидат разрешени на предлог на Претседателот на Комората, со мнозинство гласови од вкупниот број присутни делегати во Собранието, со јавно гласање.

5.5. Суд на честа на Комората

Член 34

(1) Судот на честа е независен дисциплински орган на Комората кој одлучува по поднесено дисциплинско обвинение против член на Комората за сторена дисциплинска повреда на Кодексот на медицинската деонтологија, на одредбите на овој Статут и другите акти на Комората и на Меѓународниот кодекс на медицинска етика.

(2) За сторените повреди од став (1) на овој член, Судот на честа ги изрекува следните мерки кои се евидентираат во досието на сторителот на повредата:

1) опомена;

2) јавна опомена;

3) парична казна;

4) забрана за учество во работата на органите на Комората;

5) времено или трајно одземање на лиценца.

(3) Судот на честа води евиденција за изречените мерки за повредите на законот, Статутот и Кодексот на медицинската деонтологија.

Член 35

(1) Судот на честа го сочинуваат Претседател на судот на честа и најмалку 16 (шеснаесет) члена.

(2) Членовите на Судот на честа ги избира Собранието на предлог на Претседателот на Комората, од редот на членовите на Комората кои имаат работно искуство од најмалку 5 (пет) години специјалистички стаж и кои имаат углед во средината во која работат и живеат.

(3) Во работата на Судот на честа, по предлог на Претседателот на судот на честа, може да учествуваат и истакнати правници со богата судска практика, без право на одлучување.

Член 36

(1) Судот на честа постапува во совети во прв и втор степен.

(2) Првостепен совет е составен од 3 (три) члена и негови заменици, а Второстепен совет е составен од 5 (пет) члена и негови заменици.

(3) Претседателот на Судот на честа претседава со Првостепениот и Второстепениот совет, без право да одлучува.

(4) Првостепениот и Второстепениот совет на својата прва седница од своите членови избира претседател и негов заменик.

(5) Второстепениот совет одлучува по жалба против одлуката од Првостепениот совет и неговите одлуки се конечни.

(6) Судот на честа е одговорен за својата работа пред Собранието и му поднесува годишен извештај за својата работа.

5.6. Дисциплински Обвинител и заменици

Член 37

(1) Комората има еден Дисциплински Обвинител и двајца заменици.

(2) Дисциплинскиот Обвинител и неговите заменици ги избира Собранието од редот на членовите на Комората кои имаат работно искуство од најмалку 5 (пет) години специјалистички стаж и кои имаат углед во средината во која работат и живеат.

Член 38

(1) Дисциплинскиот Обвинител и неговите заменици имаат право и должност да поведуваат дисциплинска постапка против член на Комората, за сторени дисциплински повреди.

(2) Дисциплинскиот Обвинител и неговите заменици го поднесуваат и застапуваат дисциплинското обвинение и се самостојни и независни во својата работа.

5.7. Бранители на Комората

Член 39

(1) Комората има 10 (десет) бранители кои ги избира Собранието на предлог на Претседателот на Комората од редовите на членовите на Комората.

(2) Бранители на Комората ги бранат интересите на членот на Комората, против кого е поведена дисциплинско обвинение пред Судот на честа.

Член 40

(1) Предлог за разрешување на член на Судот на честа, на Дисциплински Обвинител на Комората и неговите заменици и на Бранителите на Комората, до Собранието, може да поднесе Претседателот на Комората или најмалку 1/3 (една третина) од вкупниот број делегати во Собранието.

(2) Организацијата и работата на Судот на честа, Дисциплинскиот обвинител и неговите заменици и на Бранителите на Комората, се уредува со Правилник за работата на Судот на честа, во согласност со Закон, овој Статут, Кодексот на медицинската деонтологија и Меѓународниот кодекс на медицинска етика.

6. ОДБОРИ НА КОМОРАТА

Член 41

(1) Членовите на Комората се организирани во Одбори на Комората.

(2) Одбори на Комората се формираат на подрачјето на општините во кои има најмалку 10 (десет) членови на Комората, а во општините во кои има повеќе од 350 (тристапеесет) члена се формира нов Одбор.

(3) Доколку бројот на членовите во општинскиот Одбор се намали под минимумот определен во став (2) на овој член, истиот се припојува кон територијално најблискиот општински Одбор.

(4) Скопје се организира во 5 (пет) територијални единици и тоа: Гази Баба, Карпош, Кисела Вода, Центар и Чаир, кои формираат Одбори на Комората по принципот на секои 350 (тристапеесет) члена нов одбор.

Член 41-а

1. Одбрите на Комората имаат свој назив.
2. Називот на Одборот на Комората гласи:

ЛЕКАРСКА КОМОРА НА РЕПУБЛИКА СЕВЕРНА МАКЕДОНИЈА – Одбор на Комората..., со додавање на името на општината за кој е основан Одборот.

1. Називот на Одборот на Комората за градот Скопје гласи:

ЛЕКАРСКА КОМОРА НА РЕПУБЛИКА СЕВЕРНА МАКЕДОНИЈА – Одбор на Комората Скопје-..., со додавање на името на територијалната единица за кој е основан Одборот.

Член 41-б

(1) Одборите на Комората имаат свој печат.

(2) Печатот на Одборот има тркалезна форма, со пречник од 4 см, на чија внатрешна страна полукружно е напишано: „ЛЕКАРСКА КОМОРА НА РЕПУБЛИКА СЕВЕРНА МАКЕДОНИЈА – Скопје” и името на Одборот. Во средината на печатот се наоѓа знакот на Комората.

(3) Во Одборите во кои членуваат најмалку 20% доктори на медицина, кои зборуваат службен јазик различен од македонскиот јазик, печатот на Одборот е испишан на македонски јазик и неговото кирилско писмо, како и на јазикот кој го зборуваат најмалку 20% од членовите и неговото писмо.

Член 42

(1) Одборите на Комората се одговорни за спроведување на актите, одлуките, ставовите и заклучоците на органите на Комората за своето подрачје и ги имаат следните задачи:

1) негуваат добри односи меѓу членовите на Комората, и ги разрешуваат споровите меѓу нив;

2) доставуваат барање до Комисија за етички и правни прашања, за посредување во решавање на спорови меѓу докторите на медицина кои не можеле да бидат решени во одборот;

3) поднесуваат пријава за поведување дисциплинска постапка до Дисциплински Обвинител на Комората;

4) примаат и разгледуваат иницијативи, предлози и барање на докторите на медицина од своето подрачје и ги доставуваат до органите на Комората;

5) водат евиденција на членовите на Комората од своето подрачје и ја информираат Комората;

6) ги информираат своите членови за активностите на Комората;

7) доставуваат барања за добивање средства од Солидарниот Фонд на членовите на Комората од своето подрачје до Комисијата за економско-социјални прашања;

8) спроведуваат изборни активности и избори за членови во органите на Комората согласно актите на Комората;

9) вршат и други работи определени со Статутот и други акти на Комората.

Член 43

(1) Одборите на Комората имаат свое работно тело составено од:

1) претседател кој раководи со Одборот и

2) 4 (четири) члена.

(2) Работното тело на Одборот на Комората е одговорно за спроведување на актите, одлуките, ставовите и заклучоците на органите на Комората за своето подрачје.

Член 44

(1) На Собирот на доктори на медицина од подрачјето на Одборот се бираат делегати во Собранието на Комората, со мнозинство гласови од присутните членови на Собирот.

(2) Секој Одбор на Комората може да има најмалку 1 (еден), а најмногу 3 (тројца) делегати (претставници) во Собранието на Комората.

(3) На Собирот на доктори на медицина за избор на делегат во Собранието од подрачјето на Одборот, членовите на Одборот предлагаат најмалку 5 (пет)кандидати за делегат во Собранието.

(4) За одлучување потребно е присуство од ½ од вкупниот број членови на Одборот. Доколку на Собирот на доктори на медицина присуствуваат помалку од ½ од вкупниот број членови на Одборот, во тој случај работата на Собирот се одлага за 30 минути. Ако по истекот на 30 минути не се обезбеди присуство на ½ од вкупниот број на членови на Одборот, Собирот ќе се одржи со присутните членови и одлуките ќе се носат со мнозинство од присутните.

(5) Кандидатот кој освоил најмногу гласови од присутните, се смета дека е избран за делегат во Собранието од подрачјето на Одборот и воедно e Претседател на работното тело на Одборот. Останатите кандидати кои освоиле повеќе гласови од вкупно кандидираните членови, се членови на работното тело на Одборот.

(6) Во Одборите во кои има над 150 (стопеесет) членови, се избира втор делегат, а во Одбори во кои има над 250 (двестапеесет) членови, се избира трет делегат во Собранието на Комората.

(7) При изборот на делегати во Собранието на Комората се води сметка да се запази принципот на присуство на докторите на медицина од сите сегменти на здравствена заштита кои членуваат во Одборот, како и соодветна и правична застапеност на припадниците на заедниците кои бројат 20% од вкупниот број на населението на РСМ.

(8) Мандатот на делегатите во Собранието и на работното тело на одборот е 4 (четири) години, со можност за повторен избор и почнува да тече од конститутивната седница на Собранието.

Член 44-а

(1) Седницата на Собирот на доктори на медицина за избор на делегати и работно тело во Собранието се одржува со физичко присуство на членовите на Одборот или по електронски пат со користење на електронска пошта или достапни дигитални платформи кои подржуваат двонасочно видео и аудио комуникација.

(2) Централната изборна комисија донесува упатство со кое поблиску се регулира одржувањето на седниците и начинот на избор на работното тело на одборите и на делегатите во Собранието на Комората“.

Член 45

(1) Одборите се финансираат со дел од членарината на Комората, определен со одлука на Собранието.

(2) За своите потреби Одборите можат да обезбедуваат средства и од други извори.

(3) Со посебен акт донесен од Извршниот одбор на Комората, поблиску се утврдува начинот на работа, организационата и структурна поставеност на Одборите на Комората.

7. КОМИСИИ НА КОМОРАТА

Член 46

(1) Комората има постојани и повремени комисии, како помошни работни тела на Комората, составени од членови и Претседател на комисијата.

(2) Членовите и Претседателот на постојаните комисии ги избира Собранието на предлог на Претседателот на Комората од редот на членовите на Комората, со мандат од 4 (четири) години со можност за повторен избор за само уште еден мандат.

(3) Постојаните комисии може да формираат свои работни групи.

(4) Повремените комисии ги формира Извршниот одбор, заради извршување на одделни задачи на Комората, кои по исполнувањето на истите престануваат да постојат.

Член 46-а

(1) Комисиите за прашања од својата работа заземаат ставови и мислења, даваат предлози и препораки и донесуваат заклучоци во согласност со законите, Статутот и другите акти на Комората.

(2) Комисиите работат и одлучуваат на седници.

(3) Седницата на комисиите се одржуваат со физичко присуство на членовите на комисиите или по електронски пат со користење на електронска пошта или достапни дигитални платформи кои подржуваат двонасочно видео и аудио комуникација.

(4) Претседателот на Комисијата одлучува за начинот на одржување на седниците на комисиите.

Член 47

(1) Кандидат за Претседател и член на комисија може да биде секој член на Комората.

(2) Претседател и член на една комисија не може да биде Претседател и член во друга комисија.

(3) Составот, надлежностите и начинот на работата на постојаните комисии се регулираат со посебен Правилник кој го носи Извршниот одбор на Комората.

(4) Комисиите за својата работа се одговорни пред Претседателот на Комората, заменикот на претседателот на Комората, Извршниот одбор и Собранието.

Член 48

Комората ги има следните постојани Комисии:

1) Комисија за стручно-медицински прашања;

2) Комисија за етички и правни прашања;

3) Комисија за економски и социјални прашања;

4) Централна изборна комисија на Комората;

5) Комисија за доделување награди за постигнување во областа на здравството "Св. Наум Охридски";

6) Комисија за следење на промените во здравствениот систем;

7) Комисија за информативно-пропагандна и издавачка дејност;

8) Комисија за стручен надзор;

9) Комисија за спортски активности;

10) Комисија за прашања на специјализанти и млади доктори.

11) Комисија за приватно здравство

12) Комисија за рурален развој

Член 49

(1) Комисија за стручно-медицински прашања е составена од 5 (пет) члена, од кои еден е претседател, чија цел е да се грижа за унапредување на стручноста на членовите на Комората; предлага и планирање стручни предавања заради подобрување на квалитетот на здравствената заштита; поттикнува и следи континуирана едукација во соработка со надлежните државни институции, органи и здруженија во земјата и странство; за одредени стручни прашања утврдува стручни ставови и ги усогласува со надлежните институции и органи; предлага и планира стручна работа на докторите на медицина со советување и предлагање мерки за констатираните отстапувања од вообичаените стандарди на квалитет на здравствените услуги; учествува во подговтувањето на здравственото законодавство и планирањето на здравствената дејност и лекарскиот кадар; врши и други работи во врска со медицинско-стручните прашања во рамките на задачите на Комората.

(2) Комисија за етички и правни прашања е составена од 7 (седум) члена, од кои еден е претседател, чија цел е да се грижа за етичките должности и правата на докторите на медицина при вршењето на медицинската практика; расправа, зазема ставови и предлага мерки во врска со етичките прашања согласно Кодексот на медицинската деонтологија; се грижи за зачувување на угледот и достоинството на лекарската професија, придржување кон моралните принципи, чесноста и неопходната преданост кон медицинската професија и дисциплина во извршувањето на лекарската професија; се грижи за чување на лекарската тајна како и негување на колегијалните односи; покренува постапка за прекршување на одредбите на Кодексот на медицинската деонтологија; следи и дава предлози за усогласување на одредбите на Кодексот со етичките норми на Светската здравствена организација и други меѓународни организации; соработува при разгледувањето на споровите меѓу докторите на медицина од етичка природа; го одобрува уписот на докторите на медицина во регистарот на доктори на медицина, предлага лиценца за работа на членовите на Комората по барање на докторите на медицина и укажува правна помош во случај на прекршок на одредите на Законот, Статутот и Кодексот; донесува решение за бришење од регистарот на доктори на медицина во случаите од член (12) од овој Статут; врши и други работи определени со Статутот и другите акти на Комората.

(3) Комисија за економски и социјални прашања е составена од 5 (пет) члена, од кои еден е претседател, чија цел е изготвување на нормативи за вреднување на трудот на докторите на медицина и утврдување на цените на здравствените услуги; го води Солидарниот фонд; предлага износ на уписнина и на членарина и други извори на финансирање на Комората; утврдува предлог-одлуки за финансиско работење на Комората; го следи социјалниот статус на лекарите и предлага мерки за негово подобрување; врши и други работи во врска со економско-социјални прашања.

(4) Централната изборна комисија е составена од 5 (пет) члена и тоа: претседател, секретар и три члена чиј цел е да се грижи за спроведување на подготовките на изборот и отповикувањето на членови во Одборите, Собранието и Претседател на Комората, дава упатства за прашања во врска со спроведувањето на изборите и отповикувањето, пропишува обрасци за спроведување за изборот и отповикувањето, дава објаснувања за примена на одредбите на Правилникот за спроведување на изборите, го определува начинот на ракувањето и чувањето на изборниот материјал, ги сумира резултатите од изборите врз основа на извештаите на општинските изборни комисии и за резултатите на гласањето за избор на членови во Одборите и Собранието на Комората.

(5) Комисија за доделување награди за постигнување во областа на здравството "Св. Наум Охридски" е составена од 5 (пет) члена, од кои еден е претседател, чија цел е распишување конкурс за доделување на наградата „Св.Наум Охридски“; разгледување на пристигнатите предлози од општинските Одбори на Комората; носи одлука за доделување на наградата како и заблагодарници на физички лица кои соработуваат со Комората и придонесуваат за афирмирање и успешно остварување на функциите на Комората и слично.

(6) Комисија за следење на промените во здравствениот систем е составена од 9 (девет) члена и тоа: по тројца членови од примарна, секундарна и терциерна здравствена заштита, од кои еден е претседател, чија цел е да ја следи и да учествува во креирањето на законската регулатива во областа на здравството; се грижи за унапредување на стручноста на докторите на медицина, за подобрување на квалитетот на здравствената заштита, за подобрување на статусот на докторите; врши и други работи определени со Статутот и другите акти на Комората. По потреба формира поткомисии и тоа од: примарна, секундарна и терциерна здравствена заштита.

(7) Комисија за информативно-пропагандна и издавачка дејност е составена од 5 (пет) члена, од кои еден е претседател, чија цел е координација, следење и реализирање на издавањето на гласилото на Комората „VOX MEDICI“ и другите публикации, преку соработка со главниот уредник на информативното гласило; следење и грижа за навремено информирање на членовите на Комората и јавноста за активностите на Комората, нејзините органи и тела.

(8) Комисија за стручен надзор е составена од 5 (пет) члена, од кои еден е претседател, чија цел е да го организира и спроведе надзорот над стручната работа на здравствените установи, другите установи кои вршат здравствена дејност и на здравствените работници и соработници; врши контрола и оценка на стручната работа, спроведувањето на стручните упатства, како и проценка на условите и начинот на укажување на зравствената заштита; врши и други работи во сопсгасност со Статутот и другите акти на Комората.

(9) Комисија за спортски активности е составена од 5 (пет) члена, од кои еден е претседател, чија цел е да го промовира спортот и рекреацијата и здравиот начин на живеење на членовите на Комората преку организирање и дружење во спортски клуб во чии рамки се формираат секции за тенис, пинг-понг, фудбал, кошарка, стрелаштво, шах, скијање и други спортови, со цел поквалитетна физичка активност и интелектуална работа.

(10) Комисија за прашања на специјализанти и млади доктори е составена од 5 (пет) члена, од кои еден е претседател, чија цел е следење на актуелните сосотојби, третирање на проблемите со кои се соочуваат младите доктори и специјализантите со цел подобрување на нивниот статус во средината во која ја извршуваат здравствената дејност.

(11) Делокругот на работа на комисиите се уредува со Деловникот за работа на Комисиите.

8. АКТИ НА КОМОРАТА

Член 50

(1) Акти на Комората се:

1) Статут на Комората;

2) Кодекс на медицинска етика и деонтологија;

3) Правилник за избори и отповикување на членови на Одборите на Комората, делегати на Собранието, Претседател на Комората и другите органи на Комората;

4) Деловник за работа на Собранието;

5) Деловник за работа на Извршниот одбор;

6) Деловник за работата на Надзорниот одбор;

7) Правилник за работа на Судот на честа;

8) Правилник за формата, содржината и начинот на водењето на Регистарот на доктори на медицина;

9) Правилник за поблиските критериуми што треба да ги исполнуваат здравствените установи и докторите на медицина под чиј надзор се спроведува пробната работа;

10) Правилник за составот на испитната комисија, начинот на полагање на стручниот испит, начинот на проверка на стекнати знаења и вештини и образецот на уверението за положен стручен испит на здравствените работници со високо образование од областа на медицината;

11) Правилник за начинот на издавање, продолжување, обновување и одземање на лиценцата за работа и формата и содржината на образецот на лиценцата за работа на здравствените работници со високо образование од областа на медицината;

12) Правилник за висината на трошоците за издавање, продолжување и обновување на лиценците;

13) Правилник за облиците и критериумите за распоредување на облиците, критериумите за избор на спроведувачи на КСУ и бодовите стекнати со КСУ во периодот на важење на лиценцата;

14) Правилник за вршење стручен надзор над стручната работа на здравствените установи и здравствените работници;

15) Правилник за финансиско работење, организација и начинот на водењето на сметководството и на други материјално - финансиски прашања на Комората;

16) Правилник за организација и систематизација на работните места и опис на работните задачи на вработените во Комората;

17) Правилник за доделување награда Св.Наум Охридски;

18) Деловник за работа на Комисиите и работните групи/подкомиии при ЛКРСМ;

19) други акти што ги донесуваат Собранието и органите на Комората.

(2) Актите на Комората се објавуваат на интернет страницата на Комората.

8.1. Измени и дополнувања на Статутот и актите на Комората

Член 51

Измени и дополнувања на Статутот и другите општи акти на Комората се врши во постапка како за нивно донесување, утврдени со овој Статут.

Член 52

(1) Иницијатива за измени или дополнување на Статутот може да даде Претседателот на Комората, најмалку 1/3 (една третина) делегати на Собранието на Комората или најмалку 3 (три) Одбори на Комората.

(2) Измените и дополнувањата на Статутот ги изготвува повремена комисија и ги доставува до Извршниот одбор.

(3) Работниот текст на Статутот и неговите измени и дополнувања се објавуваат на интернет страница на Комората.

(4) Членовите на Комората во рок од 30 (триесет) дена од денот на објавувањето на работниот текст може да дадат свои предлози и забелешки кои ги доставуваат до Комисијата.

(5) По утврдувањето на предлог–текстот, Комисијата работниот материјал го доставува на разгледување до Извршниот одбор на Комората.

9. СТРУЧНА СЛУЖБА НА КОМОРАТА

Член 53

Комората има Стручната служба која за потребите на Комората врши стручни, административно-технички, помошни и други работи во врска со:

1) спроведувањето на Статутот, одлуките, заклучоците и другите акти што ги донесуваат Собранието и органите на Комората;

2) примената на законите и подзаконските акти што се однесуваат на работењето на Комората и остварувањето на нејзините цели и задачи;

3) спроведување на постапките за издавање, обновување, продолжување, одземање на лиценците за работа;

4) водење и ажурирање на Регистарот на издадени, обновени, продолжени и одземени лиценци на доктори на медицина;

5) водење на писмена и електронска евиденција на сите доктори на медицина, членови на Комората;

6) стручно подготвување на сите предлогакти, информации и други материјали што треба да бидат предмет на расправа пред органите на Комората;

7) врши и други работи во врска со работата на Комората.

Член 54

Бројот на вработените во Стручната служба, описот на работните места, нивните задачи и условите се утврдуваат со Правилник за организација и систематизација на работните места и опис на работните задачи на вработените во Коморат, при што се води сметка за соодветна и правична застапеност на припадниците на заедниците.

9.1. Секретар на Комората

Член 55

(1) Работата на Стручната служба ја организира и ја раководи Секретар на Стручната служба на Комората (во натамошниот текст: Секретар на Комората).

(2) За Секретар на Комората може да биде избрано лице со завршено најмалку високо образование со 240 кредити согласно ЕКТС.

(2) Секретарот на Комората е во редовен работен однос во Комората и професионално ги врши работите од надлежност на Комората.

Член 56

(1) Секретарот на Комората ги врши следните работи:

1) му помага на Претседателот на Комората во извршувањето на работите и работните задачи;

2) учествува во подготвувањето и организирањето на седниците на Собранието и органите на Комората

3) се грижи за благовремено подготвување на материјалите што ќе се разгледуваат од Собранието и од неговите органи и одговорен е за нивното извршување;

4) се грижи за благовремено и редовно информирање на општинските одбори на лекари на Комората за одлуките на Комората;

5) ги следи законските прописи од областа на здравството и другите прописи поврзани со работењето на Комората;

6) врши и други работи во согласност со Статутот и другите акти на Комората.

(2) Секретарот за својата работа е одговорен пред Извршниот одбор, Претседателот на Комората, заменик Претседател на Комората и Потпретседателите на Комората.

10. ФИНАНСИРАЊЕ НА КОМОРАТА

Член 57

(1) Комората се финансира од:

1) членарини;

2) средства по план/програма за вршење на надзор над стручната работа од буџетот на Министерството за здравство;

3) уписнини, надоместок за издавање и обновување на лиценца и надоместок за услуги што ги врши Комората;

4) приходи од акредитирани и организирани конгреси, семинари, симпозиуми, курсеви, предавања, советувања и сл.;

5) приходи од издавачка дејност;

6) прилози, подароци, донации и други извори.

(2) Комората има свој имот и приходи со кои располага самостојно, во согласност со законите, другите прописи, Статутот и другите акти на Комората.

Член 58

(1) Финансиското - материјалното работење на Комората се врши врз основа на финансискиот план кој што го донесува Собранието на Комората.

(2) Финансискиот извештај се подготвува во согласност со сметководствените стандарди. Годишниот финансиски извештај се усвојува во законски предвидениот рок.

11. СОРАБОТКА НА КОМОРАТА СО ДРУГИ КОМОРИ, ОРГАНИ И ОРГАНИЗАЦИИ

Член 59

Комората соработува со државните органи, институции, други комори и релевантни стручни здруженија и други организации и асоцијации за работи од заеднички интерес, со лекарски комори на други држави и со други меѓудржавни организации и здруженија од областа на здравството.

Член 60

1. Комората може да биде членка на меѓународни лекарски асоцијации.

(2) Соработката од став (1) на овој член се остварува со непосредни контакти, со размена на информации, публикации и други извори, со организирање на советување, јавни трибини, со деловно поврзување и со други форми.

12. ЈАВНОСТ ВО РАБОТАТА НА КОМОРАТА

Член 61

(1) Комората обезбедува јавност во своето работење и навремено ги информира своите членови и јавноста за своите одлуки и за својата работа.

(2) Јавноста во работата ја обезбедува преку давање информации за својата работа, соработка со средствата за јавно информирање, со издавање на свое гласило, преку интернет страната и други форми.

Член 62

Претседателот на Комората и од него овластени лица може да даваат податоци и информации во врска со работата на Комората и нејзините органи и се одговорни за нивната вистинитост и точност.

Член 63

Со посебен акт на Комората се определуваат исправите и податоците што претставуваат тајна и чие соопштување на неовластено лице би било спротивно на интересите на членовите на Комората.

13. ПРЕОДНИ И ЗАВРШНИ ОДРЕДБИ

Член 64

Сите општи акти на Комората ќе се усогласат со одредбите на овој Статут во рок од 1 (една) година од денот на влегувањето во сила, а до нивно усогласување ќе се применуваат постојните акти.

Член 65

(1) Започнатите постапки пред денот на влегување во сила на овој Статут ќе продолжат да се водат согласно одредбите од Статутот кој важел до денот на донесување на овој Статут.

(2) Претседателот на Комората, членовите на органите, телата, комисиите на Комората, продолжуваат да ја вршат својата функција се до истекот на нивниот мандат.

(3) По предлог на Извршниот одбор, толкување на одредбите на овој Статут дава Собранието на Комората.

(4) Со влегување во сила на овој Статут, престанува да важи Статутот на Лекарската Комора на Република Северна Македонија, број \_\_\_\_\_ од \_\_.\_\_.\_\_\_\_ година.

Член 66

(1) Овој Статут влегува во сила наредниот ден од денот на објавувањето во „Службен весник на Република Северна Македонија“.

(2) Одлуката за усвојување на Статутот е одделно составена и претставува составен дел на овој Статут.“

Бр. Претседател на

-------2023 година Лекарска комора на

Република Северна Македонија

\_\_\_\_\_\_\_\_\_\_\_\_\_\_\_\_\_\_\_\_\_\_

Доц. Д-р Калина Гривчева Старделова